b'\n_START_ARTICLE_\nKokkedal Slot (Nordsj\xc3\xa6lland)\n_START_SECTION_\n(1730\xe2\x80\x931960)\n_START_PARAGRAPH_\nSlottet har sin oprindelse som f\xc3\xa6steg\xc3\xa5rd under Hirschholm Slot. I 1746 blev det udskilt og overdraget til gehejmer\xc3\xa5d Christian August von Berckentin, der lod landstedet ("Landhaus Cockedahl") opf\xc3\xb8re som sommerbolig. Slottet blev tegnet af Johann Gottfried Rosenberg og var oprindeligt kun i \xc3\xa9n etage med mansardtag._NEWLINE_Efter en del ejerskifter blev landstedet i 1864 erhvervet af konsul Frederik H. Block, der i 1865 lod bygningen nedrive, hvorefter anl\xc3\xa6gget blev genopbygget i st\xc3\xb8rre skikkelse, indviet 1866 og fik sit nuv\xc3\xa6rende udseende i to etager. De hv\xc3\xa6lvede k\xc3\xa6ldre fra det oprindelige slot fik dog lov at best\xc3\xa5, og de eksisterer stadig. Arkitekt for det nye slot i to etager var C.V. Nielsen, og bygningen blev en pastiche p\xc3\xa5 den nederlandske ren\xc3\xa6ssance. Bygningen har til hver langside tre risalitter, som krones af v\xc3\xa6lske gavle. Ogs\xc3\xa5 husets gavle er v\xc3\xa6lske. Nielsen tegnede ogs\xc3\xa5 en avlsg\xc3\xa5rd, hestestalde og forvalterbolig mm., der dog blev holdt i en nygotisk stil, og som st\xc3\xa5r i gul blankmur med b\xc3\xa5nd af r\xc3\xb8de mursten.\n_START_SECTION_\n(1960\xe2\x80\x93)\n_START_PARAGRAPH_\nSlottet blev i 1963 solgt til H\xc3\xb8rsholm Kommune af grosserer P.M. Daell, grundl\xc3\xa6ggeren af Daells Varehus. Det er f\xc3\xb8rst p\xc3\xa5 dette tidspunkt at godset f\xc3\xa5r navnet Kokkedal Slot. Det er et"ejendomsm\xc3\xa6gler" udtryk for at fremme kommunens \xc3\xb8nske om at s\xc3\xa6lge ejendommen. Det har aldrig v\xc3\xa6ret et slot, men "kun" et gods/landsted._NEWLINE_I anledning af H\xc3\xb8rsholm Kommunes 250 \xc3\xa5rs jubil\xc3\xa6um i 1988 dannede slottet rammen om Folketeatrets opf\xc3\xb8relse af J.C. Hostrups Eventyr p\xc3\xa5 Fodrejsen, som blev et flot iscenesat till\xc3\xb8bsstykke. Hostrup blev i sin tid inspireret til stykket en sommer, hvor han var husl\xc3\xa6rer p\xc3\xa5 slottet. I forbindelse med by-jubil\xc3\xa6et arrangerede H\xc3\xb8rsholm Kommune friluftkoncert p\xc3\xa5 pl\xc3\xa6nen foran slottet med Anne Linnet Band som havde Sanne Salomonsen med som g\xc3\xa6stesolist, \xc3\xa5ret efter var kommunen v\xc3\xa6rt for andre kulturelle arrangementer ved slottet bl.a. klassisk koncert og optr\xc3\xa6den af Jytte Abildstr\xc3\xb8ms Teater.   _NEWLINE_I 1993 blev Kokkedal (Slot) landsted videresolgt til Stig Husted-Andersen for 9,5 mio. kr. p\xc3\xa5 den betingelse, at det skulle omdannes til hotel og restaurant. Dette skete dog aldrig, og slottet fik lov at g\xc3\xa5 i forfald, hvilket var genstand for en del ballade. Husted-Andersen blev beskyldt for at benytte ejendommen i forbindelse med skattespekulation._NEWLINE_H\xc3\xb8rsholm Kommune lagde i 1998 sag mod Husted-Andersen for brud p\xc3\xa5 klausulen om omdannelse til hotel og restaurant. Sagen endte i H\xc3\xb8jesteret, der i 2003 p\xc3\xa5lagde Husted-Andersen at overdrage slottet til kommunen. P\xc3\xa5 det tidspunkt var det forfaldet s\xc3\xa5 meget, at overdragelsessummen blev 0 kr._NEWLINE_Efter at Keops Development i 2005 overtog slottet, var der atter forh\xc3\xa5bninger om, at ejendommen ville blive sat i stand og anvendt til nyttige form\xc3\xa5l._NEWLINE_I 2007 overtog bygningsentrepren\xc3\xb8rvirksomheden Kj\xc3\xa6r & Lassen A/S ejerskabet og projektudviklingen af Kokkedal Slot. Det p\xc3\xa5begyndte projekt, der var godkendt af H\xc3\xb8rsholm Kommune og naturfredningsmyndighederne, indebar, at slottet med tilh\xc3\xb8rende bygninger forventedes at st\xc3\xa5 f\xc3\xa6rdigt som et hotel/konferencecenter med restaurant i september 2010. Hotellet var projekteret til at indeholde 75 v\xc3\xa6relser og suiter fordelt p\xc3\xa5 hovedslottet og de tre sidebygninger omfattende i alt ca. 3.400 m\xc2\xb2. Den store k\xc3\xa6lder p\xc3\xa5 hovedslottet p\xc3\xa5 n\xc3\xa6sten 700 m\xc2\xb2, som restauranten indg\xc3\xa5r som en del af, er efter renoveringen af slottet det eneste, der er bevaret af det oprindelige slot fra 1746._NEWLINE_P\xc3\xa5 grund af det fremskredne forfald p\xc3\xa5 slottet (r\xc3\xa5d og svamp) og den valgte tilgang (renovering frem for restaurering), er meget lidt at interi\xc3\xb8ret blevet bevaret. Kun de gamle porcel\xc3\xa6nsovne er bevaret._NEWLINE_Forvalterboligen blev revet ned i 2008 og erstattet af bygninger, der imiterer avlsg\xc3\xa5rdens stil.\n_START_SECTION_\nKokkedal Slot Copenhagen (2011\xe2\x80\x93)\n_START_PARAGRAPH_\nHovedbygningen og de tre sidebygninger har siden 2011 fungeret som hotel med 59 v\xc3\xa6relser og blandt andet restaurant, konferencecenter og spa- og wellness. Konferencecentret best\xc3\xa5r af 7 lokaler med plads til mellem 4 og 112 personer.'